Gråtkvalt Hoseth om samboers sykdom: - Vi er positive
ARTIKKELEN ER OVER FEM ÅR GAMMEL Etter å ha satt inn straffesparket som til slutt ble avgjørende, så løp Molde-veteranen ut til siden og kikket inn i kameraet mens han gjorde hjertetegn med hendene. - Det har vært mye sykdom og mye trøbbel i familien. Den der var til min samboer som ligger på sykehus i Trondheim og har sett kampen nå og er sikkert rimelig stolt, sa en tydelig preget Hoseth da han ble intervjuet av CMore eter kampen. Det har vært noen knalltøffe år for Hoseth. Han ble far for første gang i januar i fjor, men den lille gutten hadde problemer med lungene. Hoseth var lenge redd for å miste ham. Nå er det samboeren som er alvorlig syk. - Det er en spesiell situasjon der det er mange oppturer på fotballbanen, og så slår virkeligheten deg i ansiktet når du kommer hjem. Men vi er positive og dette ordner seg, la han til. I januar i år fortalte han om at samboeren Monica var syk. - Noe av det beste vi har gjort Midtbanespilleren klarte også å fokusere på det sportslige etter kveldens kamp. Han skrøt også voldsomt av lagkameratene etter at de sikret seg tre poeng mot gullkandidat Rosenborg - et lag Molde har rivalisert voldsomt med i mange år. - Denne andreomgangen er noe av det beste vi har gjort på lang, lang tid. Jeg er stolt over innsatsen til guttene har lagt ned og det motet vi går på med etter en dårlig førsteomgang, sa Hoseth. - Vi spilte ræva av Rosenborg, la 33-åringen til og understreket at han tror Strømsgodset tar seriegullet. Molde på sin side har fire poeng opp til Haugesund på tredjeplassen - med to kamper igjen å spille.
(Molde-Rosenborg 1-0) Magne Hoseth (33) viste enorm glede da han avgjorde kampen mot erkefienden Rosenborg. Etterpå slet han med å holde tårene tilbake og snakket om sin alvorlig syke samboer.